Sarlós Boldogasszony-templom (Siófok)

A siófoki Sarlós Boldogasszony-templom egy barokk és neoromán stílusban épült plébániatemplom, nem messze a város főterétől. Az épület a Kaposvári egyházmegye területén fekszik, a Siófoki járás meghatározó temploma, és Siófok arculatának egyik legemblematikusabb épülete. Története Fuk (Siófok középkori neve) neve már az 1055-ös tihanyi apátság alapítólevelében is szerepel, mint helységnév. Itt állomásozott a török sereg balatoni flottája, amely mindent elpusztított a vidéken, a középkori templomot is beleértve. Ezért a veszprémi káptalan telepesekkel népesítette be az egykor virágzó Fokot. A középkori templom helyén 1700 körül szerény kápolnát emeltek, plébániáját pedig 1711-ben állították vissza. A barokk plébániatemplom 1737-ben épült Szűz Mária Szeplőtlen Fogantatásának tiszteletére. 1885-ben kezdte el a veszprémi káptalan a telkek parcellázását. A rohamosan fejlődő fürdőhely szükségessé tette egy új, nagyobb templom építését. A régi barokk templomot, amely a Fő utcával párhuzamosan állt, a torony kivételével teljesen lebontották, az ennek helyére épült (1903 és 1904 között) mai neoromán templomot 1904. július 3-án Sarlós Boldogasszony tiszteletére szentelte fel Báró Hornig Károly veszprémi püspök. A plébánia területéhez a Fő utca plébániatemplomon kívül további négy templom tartozik: az 1995-ben Szent Lőrinc tiszteletére emelt Szépvölgyi utcai templom; a Darnay téren álló Szent Kereszt Felmagasztalása tiszteletére felszentelt templom; a széplaki városrészben álló, 1942-ben épített Szent Anna kápolna és a Törekiben Szent Péter és Pál tiszteletére 1990-ben emelt templom. A plébánia, a város területén a rászorulók szolgálatában jelentős segítséget nyújtanak a Ferences Szegénygondozó Nővérek. Rendházuk a Kele utcában található. Festmények, alkotások A neoklasszicista stációképeket Büky Béla készítette 1928-ban. A diadalív festményei Leszkovszky György alkotásai (1938). Bejárati ajtaja felett Muzsinszki Nagy Endre, nemzetközi hírű festőművész alkotása látható. Középen Magyarország Védasszonya ül a trónon, és fogadja a magyar szentek hódolatát. A templom üvegfestményei Róth Miksa műhelyében készültek. Az épület szentélyét a II. Vatikáni Zsinat rendelkezései alapján 1980-ban Osztie György színtervei szerint alakították át. A pasztoforium Madarassy István ötvösművész munkája. A főoltár mögött látható egy 17. századi tiroli mester nagyszerű alkotása, a fejét jobbra hajtó szakállas, töviskoronás Krisztus. A Balaton környék legnagyobb orgonája ebben a templomban található. A Paulus Frigyes orgonaépítő mester készítette hangszerbe összesen 2432 sípot építettek bele. Miserend Részletek egész évben tartanak esküvőket parkolási lehetőség ingyenes legutóbb 1980-ban felújítva a 23/1997 számú rendelet alapján helyi építészeti értékvédelem alatt áll Tel: 06-84-310-484 Honlap: https://siofok-plebania.eoldal.hu/ Archiválva 2020. november 9-i dátummal a Wayback Machine-ben Források https://siofok-plebania.eoldal.hu/ Archiválva 2020. november 9-i dátummal a Wayback Machine-ben https://miserend.hu/templom/826 https://www.siofok.hu/hu/kozeleti-szereplo/siofoki-romai-katolikus-egyhazkozsegek Archiválva 2020. november 19-i dátummal a Wayback Machine-ben http://siofok.varosom.hu/latnivalok/vallasi-epuletek/Romai-Katolikus-Plebaniatemplom-Sarlos-Boldogasszony.html https://funiq.hu/2567-sarl%C3%B3s-boldogasszony-templom-si%C3%B3fok https://balatonhotelsiofok.hu/latnivalo/sarlos-boldogasszony-plebaniatemplom/33